Author: marek teplansky
Company: PHARE - CBC

Predkladacia správa

Materiál je predkladaný na rokovanie vlády SR na základe bodu B.1 uznesenia vlády SR č.135/2001 zo dňa 14. februára 2001, ktoré ukladá podpredsedníčke vlády SR pre európsku integráciu predkladať vo forme informácií návrhy projektov pre finančné memorandá pred ich odoslaním Európskej komisii.

Ministerstvo dopravy, pôšt a telekomunikácií SR predložilo žiadosť o finančnú podporu z programu ISPA pre rok 2001 pre projekt “Modernizácia železničnej trate na úseku Šenkvice–Cífer a staníc na úseku Bratislava Rača - Trnava“ s celkovými rozpočtovými nákladmi 117,210 MEUR. Žiadosť o finančnú podporu ISPA je vypracovaná na čiastku na 75% z celkových oprávnených nákladov. Horeuvedená žiadosť nadväzuje na projekt ISPA “Rekonštrukcia železničnej trate Bratislava Rača-Trnava, úsek Bratislava Rača-Šenkvice schválený v roku 2000.

Ministerstvo životného prostredia SR predložilo Národnému koordinátorovi ISPA informáciu o pripravovaných žiadostiach o finančnú podporu z programu ISPA pre rok 2001 v sektore životného prostredia. Ide o projekty Odkanalizovanie a čistenie odpadových vôd mikroregiónu Topoľčany – Duchonka, Zvolen – rekonštrukcia a rozšírenie čistiarne odpadových vôd, Povodie rieky Hron, Dolný Turiec – Martin, kanalizácia a čistiareň odpadových vôd. Konečné verzie žiadostí pre horeuvedené projekty budú pripravené koncom júla 2001. Z tohto dôvodu sú údaje o členení zdrojov spolufinancovania jednotlivých projektov indikatívne.

Po zaslaní predmetnej žiadosti Národnou koordinátorkou ISPA Európskej komisii, táto postúpi žiadosť na posúdenie a vyhodnotenie svojim odborným útvarom. Konečné rozhodnutie o žiadosti a výške grantu z ISPA je v kompetencii Riadiaceho výboru ISPA zloženého z predstaviteľov členských krajín a Európskej komisie.